19.9.2013 SM072:00/2011

**Ulkomaalaisten säilöönottoa koskevien säännösten tarkistaminen**

Aika: 19.9.2013 klo 9.00-12.00

Paikka: Sisäasianministeriö, Vuorikatu 20 A, kh Barents

Osallistujat: Sirkku Päivärinne, puheenjohtaja SM/MMO

Martti Ant-Wuorinen SM/RVLE

Joni Länsivuori SM/PO

Jussi Huhtela Poliisihallitus

Johanna Räty Maahanmuuttovirasto

Pekka Nuutinen Metsälän säilöönottoyksikkö

Jari Kähkönen (etäyhteys) Joutsenon vastaanottokeskus

Jutta Gras SM/MMO

 Suvi Tiainen, sihteeri SM/MMO

1. Kokouksen avaus

Puheenjohtaja avasi kokouksen ja toivotti osallistujat tervetulleiksi kokoukseen. Hyväksyttiin edellisen kokouksen pöytäkirja.

Joutsenon vastaanottokeskuksen johtaja Jari Kähkönen on tullut uutena jäsenenä mukaan Ulkomaalaisten säilöönottoa koskevien säännösten tarkistaminen -hankkeen työryhmään.

Jari Kähkönen kertoi Joutsenon vastaanottokeskuksen yhteyteen tulevasta säilöönottoyksiköstä. Maahanmuuttovirasto tulee kutsumaan suunnittelutyöryhmän koolle pikaisella aikataululla. Nyt on aloitettu säilöönottoyksikön alustava suunnittelu ja tilojen tyhjentäminen vankilan tavaroista. Antti Jäppinen toimii projektipäällikkönä säilöönottoyksikön muutostöissä. Joutsenon vastaanottokeskuksessa toivotaan yhteistyötä säilötyöryhmän kanssa tilojen suunnittelussa, jotta tulevan säilöönottoyksikön tiloista saadaan toimeksiantoa vastaavat.

Metsälän säilöönottoyksikössä ollaan tyytyväisiä, että säilöönottojärjestelmä laajenee. Laajeneminen toiseen eri toimintayksikköön on positiivinen asia, koska tämän myötä valtakunnallinen järjestelmä ei ole ainoastaan yhden kunnan sosiaalitoimen kontolla. Metsälä tulee jakamaan kaiken tieto/taitonsa Joutsenon kanssa ja osallistuu mielellään aktiivisesti järjestelmän laajentamiseen.

Nostettiin esiin mahdollisuus kuulla valmistelutyössä myös vankeinhoitopuolen toimijoita. Niin ikään avovankiloiden toimintaan voisi tutustua silmällä pitäen säilöönoton vaihtoehtona mahdollista "kevytsäilöä".

Poliisin näkökulmasta säilökapasiteetin lisäys on erittäin tervetullut. Uuden säilöönottoyksikön sijoittuminen pääkaupunkiseudun ulkopuolelle tuo kuitenkin haasteita poliisin toimintaan ja antaa aihetta pohtia turvapaikkatutkinnan mahdollista keskittämistä tiettyihin poliisilaitoksiin.

Aikataulu Joutsenon säilöönottoyksikön muutostöissä on verrattain ripeä. Kiinteistön omistaja on valmistautunut saneeraustöiden aloittamiseen jo tänä vuonna heti, kun valtio pystyy sitoutumaan hankkeeseen. Mikäli työt päästään aloittamaan tammikuussa, yksikkö päästäisiin ottamaan käyttöön heinä-elokuussa.

2. Alaikäisten säilöönotto

Hallitusohjelman mukainen tavoite on kieltää kansainvälistä suojelua hakevien lasten säilöönotto. Ministeri haluaa kuitenkin säilyttää säilöönoton mahdollisuuden maasta poistettavien kohdalla. Toisin sanoen kansainvälistä suojelua hakevan ilman huoltajaa olevan lapsen säilöönotto kielletään, mutta lapsen saatua täytäntöönpanokelpoisen maasta poistamispäätöksen hänet voidaan ottaa säilöön maasta poistamisen turvaamiseksi.

Käytiin keskustelua, pitäisikö vapaaehtoinen paluu ottaa huomioon säilöönottoa koskevassa lainsäädännössä. Aikaa vapaaehtoiseen paluuseen ei anneta kaikille. Huomioon tulee ottaa, että mikäli vapaaehtoiselle paluulle on annettu aika, niin sinä aikana henkilöä ei oteta säilöön ja maasta poistamispäätös on täytäntöönpanokelpoinen vasta kun vapaaehtoiselle paluulle annettu aika on umpeutunut. Tosin vapaaehtoisen paluun aika voidaan keskeyttää, mikäli tapauksessa ilmenee esimerkiksi pakenemisen vaara.

Käytiin keskustelua perheiden mukana olevien lasten henkilöllisyyden selvittämisestä sekä perheensä mukana olevan alaikäisen säilöönoton edellytyksistä. Mikäli vanhemmat otetaan säilöön, niin minne lapsi joutuu? Jos säilöönottopäätös tehdään vanhemmille, niin säilöönottopäätöstä ei tarvitsisi tehdä lapselle lainkaan, sillä hän olisi silti vanhempiensa kanssa säilöönottotiloissa.

Poliisihallitus on tekemässä selvitystä käytännöistä koskien säilöönottoja. Selvityksessä tutkitaan muun muassa, kuinka hyvin säilöönotolla on saatu selvitettyä esimerkiksi henkilöllisyyttä. Erityisesti perheiden kohdalla tullaan lisäämään tarkkuutta, jotta turhat säilöönotot saataisiin karsittua niissä tilanteissa, joissa säilöönotto ei edesauta esim. henkilöllisyyden selvittämistä.

 Esitettiin kysymys, onko aikaraja alaikäisen säilöönotolle kertaluontoinen eli, kun on ollut kerran 72 tuntia säilössä, niin voidaanko ottaa uudelleen säilöön esim. uudella perusteella. Tätä tulee selkiyttää laissa.

4. HE-luonnos: laki säilöön otettujen ulkomaalaisten kohtelusta ja säilöönottoyksiköstä annetun lain muuttamisesta

 *1 § Lain tarkoitus*

Sekä ulkomaalaislaissa (123 § 8 mom.) että säilölaissa (1 § 2 mom.) on säädetty, mitä lakia sovelletaan poliisin pidätystiloihin sijoitettuun ulkomaalaiseen. Toisessa laissa tulisi olla viittaus, muttei päällekkäistä sääntelyä. Poliisin tiloihin sijoitettuihin sovelletaan "soveltuvin osin" poliisin säilyttämien henkilöiden kohtelusta annettua lakia. Tätä tulisi tarkentaa; tarvitaan esimerkiksi säädöksiä käyttörahan osalta. On myös tarkistettava, kuinka poliisilaissa asiasta on säädetty.

*2 § Säilöönottoyksikkö*

Säädöksessä säilöönottoyksikön perustamisesta puhutaan "erillisestä yksiköstä", mikä viittaa suuremman laitoksen kuten vastaanottokeskuksen osana olevaan yksikköön. Sen sijaan voitaisiinko puhua itsenäisestä säilöönottokeskuksesta.

*3 a § Säilöönottoyksikön järjestyssääntö*

Maahanmuuttovirasto, Metsälän säilöönottoyksikkö ja Joutsenon tuleva säilöönottoyksikkö toimittavat luonnoksen suunnitellusta järjestyssäännöstä, minkä jälkeen pohditaan laintasoisen sääntelyn tarvetta. Järjestyssääntöjä laadittaessa tulee pohtia otetaanko järjestyssääntöihin myös henkilökuntaa sitovia määräyksiä. Toisin sanoen ohjeita, kuinka henkilökunnan tulee toimia ristiriitatilanteissa. Perusteluihin tulee kirjata, miksi kurinpitovälineistä tarvitaan lisäsäätelyä. Kyse on säilöönottoyksikön erityisestä riskialttiudesta, minkä vuoksi tarvitaan välineitä järjestyksenpitoon.

Sähköisten viestilaitteiden osalta tulee huomioida esimerkiksi kännykkäkameraa koskevat rajoitukset ja niistä säätäminen mahdollisesti lain tasolla.

Harkittavaksi tulee, tarvitaanko lakiin toimivaltapykälä, jossa määritellään säilöönottoyksikön henkilökunnan toimivalta antaa käskyä ja määräyksiä.

Käytiin keskustelua siitä, mitä "käyttäydyttävä asiallisesti" tarkoittaa; eroaako se "asianmukaisesta käytöksestä". Esitettiin kysymys, mikä on asianmukainen syy-seuraussuhde, jos epäasiallinen käytös johtaa erillään pitämiseen. Pohdittiin, kuinka perusteluissa tulisi avata asiallisen käytöksen sekä erillään pitämiseen johtavan epäasiallisen käytöksen määrittelyä. Ongelmana on määrittelyn vaikeus. Esitettiin myös ehdotus, että "asiallinen käytös" jätettäisiin pois ja todettaisiin, että säilöön otetun on noudatettava järjestyssääntöä ja henkilökunnan toimivaltansa rajoissa antamia ohjeita.

*7 § vierailut sekä puhelimen ja muiden sähköisten viestintälaitteiden käyttö*

Keskusteltiin viestintälaitteista. Nykykäytännön mukaan kamerakännykkää ei saa käyttää, jos kamera toimii. Sen sijaan kannettavaa tietokonetta saa käyttää omassa huoneessa. Metsälän säilöönottoyksikkö pohtii vielä säädöksen muotoilua. Oikeusasiamiehen mukaan eristyksessä oleva henkilö saa pitää hallussaan henkilökohtaista omaisuuttaan ellei sen hallussa pito aiheuta vaaraa. Mahdollisuus yhteydenpitoon voidaan täyttää myös mahdollisuudella käyttää sähköpostia.

*9 § poliisin pidätystiloihin sijoittaminen*

Keskusteltiin, mitä "tilapäinen" sijoittaminen poliisin pidätystiloihin tarkoittaa. Tarkoittaako se sitä, että vaikea yksittäistapaus tulee aina välillä tuoda säilöönottoyksikköön, jotta voidaan todeta, ettei häntä edelleenkään voida pitää säilöönottoyksikön tiloissa. Pohdittiin, kuinka "tilapäisyys" määritellään. Ehdotettiin, että "tilapäinen" korvattaisiin määritelmällä "edellytysten olemassa olon ajan". Pohditaan, voidaanko tilapäisyyden määritelmä kirjoittaa auki perusteluihin vai etsitäänkö "tilapäisyyden" tilalle jokin muu sana.

5. Muut asiat

Todettiin, että pyritään saamaan lakiteksti seuraavan kokouksen jälkeen niin valmiiksi, että voidaan toteuttaa järjestöjen kuuleminen.

JAKELU Työryhmän jäsenet ja varajäsenet

TIEDOKSI Ministeri Räsänen

Valtiosihteeri Anttoora

Kansliapäällikkö Nerg

Erityisavustajat Nahkala ja Andersson

MMO esittelijät